Predkladacia správa

Dodatok k medzinárodnému „Dohovoru o fyzickej ochrane jadrových materiálov“ (ďalej len „dodatok“) bol schválený podľa článku 20 tohto dohovoru vo Viedni dňa 8. júla 2005 na konferencii, ktorá sa konala na pôde Medzinárodnej agentúry pre atómovú energiu, v dňoch od 4. do 8. júla 2005.

V súčasnosti platný Dohovor o fyzickej ochrane jadrových materiálov (ďalej len „dohovor“), publikovaný ako oznámenie Ministerstva zahraničných vecí Slovenskej republiky č. 329/2001 Z. z., sa vzťahuje na zabezpečenie fyzickej ochrany jadrových materiálov počas medzinárodnej prepravy a s určitými výnimkami aj na jadrové materiály pri ich tuzemskom spracovávaní, skladovaní a preprave v rámci daného štátu. Dodatok rozširuje pôvodný dohovor aj o ochranu jadrových zariadení. Významnou mierou doplnil pôvodný obsah dohovoru o nové ustanovenia, ktoré z neho urobili kvalitatívne nový dohovor, s novým názvom: „Dohovor o fyzickej ochrane jadrových materiálov a jadrových zariadení“.  Medzinárodná zmluvná úprava v tejto oblasti vyplynula zo skúseností s medzinárodným terorizmom, ktorý sa vystupňoval v posledných rokoch. Dodatok lepšie reflektuje súčasnú bezpečnostnú situáciu vo svete a úzko nadväzuje aj na „Medzinárodný dohovor o potláčaní činov jadrového terorizmu“, ktorý bol prijatý 15. apríla 2005 na Valnom zhromaždení OSN, rezolúciou č. 59/290, a ktorý Slovenská republika ratifikovala dňa 23. marca 2006 ako prvý štát sveta.

	Dodatok je v súlade so zahraničnopolitickými záujmami SR, ako aj v súlade s medzinárodnoprávnymi záväzkami SR. Je v súlade s cieľmi a zásadami Charty Organizácie Spojených národov, týkajúcimi sa zachovania medzinárodného mieru a bezpečnosti, podpory dobrých susedských a priateľských vzťahov a spolupráce medzi štátmi a je v súlade s tendenciou potlačovať terorizmus namierený na zneužitie jadrových materiálov a jadrových zariadení v medzinárodných vzťahoch.

Pôvodný dohovor bol dodatkom rozšírený o ustanovenia, ktoré zavádzajú užšiu medzinárodnú spoluprácu v trestných veciach týkajúcich sa činov ohrozujúcich bezpečnosť prepravy jadrových materiálov, ale aj činov namierených proti bezpečnému prevádzkovaniu jadrových zriadení.

Dodatok zavádza 12 „základných princípov“ fyzickej ochrany jadrových materiálov a jadrových zariadení, ktoré sú štáty povinné pri dodržiavaní záväzkov vyplývajúcich z dohovoru dodržiavať.

Dodatok tiež rozširuje dohovor o opatrenia súvisiace s trestnými činmi týkajúcimi sa sabotáže na jadrových zariadeniach a o ustanovenia o medzinárodnej spolupráci pri trestných činoch smerujúcich k zneužitiu jadrových materiálov a ohrozeniu bezpečnosti jadrových zariadení. Z toho dôvodu bude pri jeho vykonávaní potrebná úzka spolupráca predovšetkým s ministerstvom spravodlivosti, ministerstvom vnútra a ministerstvom zahraničných vecí.

	Súčasná platná legislatíva Slovenskej republiky už zahŕňa opatrenia týkajúce sa fyzickej ochrany jadrových materiálov ako aj jadrových zariadení. Preto prijatím Dodatku nevznikne zvýšený nárok na rozpočet SR a verejné financie, nevzniknú negatívne environmentálne ani ekonomické vplyvy a ani vplyvy na zamestnanosť a podnikateľské prostredie. Materiál prešiel medzirezortným pripomienkovým konaním a pripomienky dotknutých rezortov boli zapracované.

	Na platnosť tejto medzinárodnej zmluvy, ktorej vykonanie je potrebné zabezpečiť zákonnou úpravou sa podľa článku 7 odsek 4 Ústavy SR, v súlade s článkom 86 písm. d) Ústavy SR a podľa článku 102 ods. 1 písm. a) Ústavy SR vyžaduje pred ratifikáciou zmluvy prezidentom SR, vyslovenie súhlasu NR SR. Slovenská republika neuplatní pri ratifikácii žiadnu výhradu k dohovoru.

	Vo veci článku 6 odseku 1 sa bude vzájomná výmena utajovaných skutočností uskutočňovať v rámci existujúceho systému ochrany utajovaných skutočností v medzinárodných organizáciách (napr. Medzinárodná agentúra pre atómovú energiu má vlastný systém ochrany utajovaných skutočností, ktorý je vypracovaný po dohode s členskými štátmi). Čo sa týka výmeny utajovaných skutočností medzi štátmi – nečlenmi tejto dohody, predpokladá sa, že sa udeje len na základe existujúcich dvojstranných (prípadne viacstranných) dohôd o ochrane utajovaných skutočností.

	Po vyslovení súhlasu vládou SR a Národnou radou SR bude dodatok predložený na ratifikáciu prezidentovi SR. Dodatok nadobudne pre SR platnosť tridsiaty deň po uložení ratifikačnej listiny, alebo inej podobnej listiny, dvoch tretín štátov, strán dohovoru, u depozitára dohovoru - generálneho riaditeľa Medzinárodnej agentúry pre atómovú energiu. Po Pred nadobudnutím platnosti pre SR bude publikovaný v Zbierke zákonov SR.